**Oznam pre občanov, ktorí by chceli požiadať o pripojenie na verejný vodovod.**

Po úspešnej kolaudácii vodovodnej siete v obci Popudinské Močidľany je možné pristúpiť k ďalšiemu kroku, a to k podaniu hromadnej žiadosti o vyjadrenie sa k projektovej dokumentácii. **Žiadosť podá obec**, prílohou žiadosti bude zoznam občanov – vlastníkov nehnuteľností, ktoré sa chcú napojiť na verejný vodovod.

Na webovej stránke obce je zverejnený formulár (tabuľka), kde občan dopíše požadované údaje, ako je meno a priezvisko vlastníka nehnuteľnosti, adresa, parcelné číslo pozemku, na ktorom stojí pripájaná nehnuteľnosť (rodinný dom), parcelné číslo pozemku, na ktorom je osadená vodomerná šachta v prípade, že šachta je osadená na obecnom pozemku. Ak sú vlastníkmi pripájanej nehnuteľnosti (rodinného domu) manželia, stačí, aby bol uvedený na zozname len jeden z nich. V prípade, ak pripájanú nehnuteľnosť vlastnia viacerí občania, napr. ako dediči, je potrebné doložiť **Dohodu o pripojení nehnuteľnosti** (link na formulár je zverejnený takisto na webovej stránke obce)**,** ktorú uzavrú spoluvlastníci medzi sebou.

V prípade, že vodomerná šachta je osadená na obecnom pozemku, treba spísať s obcou **Dohodu o umiestnení vodomernej šachty** (link na formulár je zverejnený takisto na webovej stránke obce)**.** Obe dohody sa prikladajú k hromadnej žiadosti.

Podanie žiadosti o vyjadrenie sa k projektovej dokumentácii bude pre občanov **bezplatné**. Po kladnom stanovisku od BVS sa občanom ozve technik a príde na obhliadku prípojného miesta a následne dorieši s vlastníkom nehnuteľnosti všetky ostatné úkony súvisiace s pripojením sa na verejný vodovod.

Finálnym krokom je osadenie vodomeru, ktorý je spoplatnený sumou od 260-350 €. V prípade, že sa vlastník nehnuteľnosti nebude chcieť napojiť na verejný vodovod, prípojka mu bude zaplombovaná a spoplatnená sumou 50 €. Ak by sa potom chcel takýto vlastník nehnuteľnosti napojiť na vodovod v budúcnosti, musí si žiadosť o vyjadrenie k projektovej dokumentácii vybaviť osobne, tento úkon je spoplatnený sumou 150 €. Z logického a aj úsporného hľadiska odporúčame občanom, aby si podali Žiadosť o vyjadrenie a následne Dohodu o pripojení, **reálne odoberať vodu nemusia**. Vodomer má životnosť 5 rokov, jeho osadenie a výmena **nie je podmienené odberom vody.**

Žiadosť o vyjadrenia sa k dokumentácii ani Dohoda o pripojení sa na vodovodnú prípojku neznamenajú automatický odber vody. Vlastník nehnuteľnosti si môže požiadať o napojenie sa na verejný vodovod, ale v prípade, že neodoberie žiadne množstvo vody, **nebude mu účtovaná žiadna spotreba.**

Zaradenie do zoznamu občanov, ktorí sa chcú dať pripojiť bude prebiehať nasledovne:

1. Vyplnenie požadovaných údajov do tabuľky a jej následné odoslanie na mailovú adresu **starosta@popudinskemocidlany.sk** spolu s **Dohodou o umiestnení vodomernej šachty** (ak je relevantná podľa vyššie uvedeného).

1. V prípade, že občan bude s týmto úkonom potrebovať pomôcť, môže v úradných hodinách navštíviť obecný úrad, kde mu budú poskytnuté informácie a podaná pomoc pri vypĺňaní tabuľky.